CELEX: C2004/094/139
Language: da
Date: 2004-04-17 00:00:00
Title: Sag anlagt den 10. februar 2004 af Qualcomm Wireless Business Solutions Europe BV mod Kommissionen for De Europæiske Fællesskaber

17.4.2004   
            
            
               DA
            
            
               Den Europæiske Unions Tidende
            
            
               C 94/51
            
         Sag anlagt den 10. februar 2004 af Qualcomm Wireless Business Solutions Europe BV mod Kommissionen for De Europæiske Fællesskaber
   (Sag T-48/04)
   (2004/C 94/139)
   Processprog: engelsk
   Ved De Europæiske Fællesskabers Ret i Første Instans er der den 10. februar 2004 anlagt sag mod Kommissionen for De Europæiske Fællesskaber af Qualcomm Wireless Business Solutions Europe BV, Waalre (Nederlandene), ved lawyer Dr. G. Berrisch og solicitor D. Hull, og med valgt adresse i Luxembourg.
   Sagsøgeren har nedlagt følgende påstande:
   
               —
            
            
               Den anfægtede beslutning annulleres.
            
         
               —
            
            
               Kommissionen tilpligtes at betale sagens omkostninger.
            
         Søgsmålsgrunde og væsentligste argumenter:
   Sagsøgeren leverer i hele Europa et satellit-baseret lastbilsflådestyringssystem benævnt EutelTRACKS. Sagsøgeren har nedlagt påstand om annullation af Kommissionens beslutning af 30. april 2003 (1). Ved den anfægtede beslutning fandt Kommissionen, at DaimlerChrysler Services' og Deutsche Telekoms erhvervelse af fælles kontrol over et joint venture-selskab, Toll Collect GmbH, er forenelig med fællesmarkedet og EØS-aftalen.
   Sagsøgeren har anført, at Toll Collect blev dannet, efter at et konsortium bestående af DaimlerChrysler Services, Deutsche Telekom Ag og Compagnie Financière et Industrielle des Autoroutes SA fik tildelt en kontrakt af den tyske regering om etablering og drift af et system til opkrævning af afgift for tunge erhvervskøretøjer på tyske motorveje. Den anfægtede beslutning behandlede ikke Toll Collects virksomhed med opkrævning af vejafgifter, men spørgsmålet, om partnerne kunne tilbyde tjenesteydelser inden for telematik gennem Toll Collect. Som sagsøgeren har anført, fastslog Kommissionen, at partnerne ville opnå en dominerende stilling på markedet for trafiktelematik til transport- og logistikvirksomheder, men konkluderede, at de afgivne tilsagn ville være tilstrækkelige.
   Til støtte for søgsmålet har sagsøgeren anført, at da Kommissionen fandt, at tilsagnene ville være tilstrækkelige til at hindre, at Toll Collects on-board-unit (OBU) blev den dominerende platform for levering af telematiktjenesteydelser, gjorde den sig skyldig i et åbenbart fejlskøn, faktisk vildfarelse og modsigelse af sin egen konkurrencevurdering. Ifølge sagsøgeren afhjælper tilsagnene ikke de konkurrenceproblemer, som Kommissionen har identificeret, nemlig at Toll Collects on-board-unit, som gør det muligt at levere alle kernetjenesteydelser inden for telematik, leveres vederlagsfrit, og at lastbiloperatører ikke vil betale for alternative systemer, hvis de kan få telematiktjenesteydelser gennem Toll Collects on-board-unit. Sagsøgeren har endvidere anført, at den anfægtede beslutning ikke er tilstrækkeligt begrundet.
   
      (1)  Kommissionens beslutning 2003/792/EF af 30.4.2003 om en fusions forenelighed med fællesmarkedet og EØS-aftalen (Sag COMP/M.2903 – DaimlerChrysler/Deutsche Telekom/JV) (EØS-relevant tekst.) (meddelt under nummer K(2003) 1409) (EFT L 300, s. 62).